**МОТИВИ КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 1 ЗА ОБЩЕСТВЕНИЯ РЕД НА ТЕРИТОРИЯТА НА ОБЩИНА АПРИЛЦИ**

1. **Причини за приемане на Наредбата за обществения ред на територията на Община Априлци**

Констатирани са предпоставки за приемане на Наредба за изменение и допълнение на Наредба № 1 за обществения ред на територията на Община Априлци.

Наредба № 1 за обществения ред на територията на Община Априлци е приета с Решение № 254/29.04.2021г. на Общински съвет – Априлци от Протокол № 31/29.04.2021г. Тя е нова наредба, която отменя Наредба № 1 за обществения ред на територията на Община Априлци, приета с Решение № 250/30.07.2009г.

Допусната е техническа непълнота при приемането на Наредба № 1 за обществения ред на територията на Община Априлци в Раздел XII ПРЕХОДНИ И ЗАКЛЮЧИТЕЛНИ РАЗПОРЕДБИ, като е включен единствено §1 със следното съдържание: „Настоящата Наредба отменя Наредба №1 за обществения ред на територията на Община Априлци приета с Решение №250/30.07.2009г., изм. изм. с реш. №287/29.12.2009г.- чл.38, ал.2, т.2; изм. с реш. №288/29.12.2009г.- чл.38, ал.2, т.3; изм. реш. №289/29.12.2009г.- чл.38, ал.2, т.4; отм. с реш. №366/28.09.2017г.- чл.3, т.2,4,5; изм. с реш. №366/28.09.2017г.- чл.3, т.3; изм. с реш. №567/27.06.2019г. –чл.49, ал.1; отм. с реш. №567/27.06.2019г – чл.49, ал.2; изм. с реш. №567/27.06.2019г. – чл.56, ал.1, т.1; отм. с реш. №567/27.06.2019г – чл.56, ал.1, т.2; изм. с реш. №567/27.06.2019г. – чл.58, т.1; изм. с реш. №567/27.06.2019г. – чл.61“. Не е посочено с кое решение на Общински съвет – Априлци от кое заседание и на коя дата е приета новата наредба. Тези обстоятелства следва да са известни и ясни от самото съдържание на наредбата и следва да се включат именно в съдържанието на преходните и заключителните разпоредби с отделен параграф, а не да подлежат на доказване във всеки отделен случай със самото решение на Общински съвет – Априлци. Следва в Раздел XII Преходни и заключителни разпоредби да бъде включен нов текст §2 със следното съдържание: „Настоящата Наредба е приета с Решение №254/29.04.2021г. на Общински съвет – Априлци от Протокол № 31 от 29.04.2021г.“ Мястото на разпоредбите за приемането и действието на нормативния акт е именно в раздела Преходни и заключителни разпоредби. Само с включването на този текст на всички адресати на наредбата ще бъде известно от кого и кога тя е приета, а оттук и законосъобразното й прилагане спрямо урежданите от нея обществени отношения.

Във връзка с отправяни сигнали от граждани и гости на гр. Априлци е постъпило предложение и от РУП – гр. Априлци за изменение на текста на чл. 3 от Наредба № 1 за обществения ред на територията на Община Априлци в частта относно времевия период, за който е въведена забраната за провеждане на шумни тържества и действия, нарушаващи нощната тишина, като времевият период се допълни по следния начин: след „от 22,00 часа до 06,00 часа“ да се добави „от 14 часа до 16 часа“. Предложението е адекватно от гледна точка на спазване на режима на дневна почивка от 14 до 16 часа, тъй като в настоящия текст на наредбата се предвиждат само забрани и ограничения относно нощната тишина. Град Априлци е курорт и следва на територията на града да се осигури спокойствието и на туристите и гостите на града с оглед осигуряване на пълноценна почивка поне в двата следобедни часа от 14 до 16 часа. С цел да се отговори на тази обществена необходимост се предлага допълнение текста на чл. 3 от Наредба № 1 по следния начин: „От 22 до 6 часа, както и от 14 до 16 часа се забранява:

 1. Провеждане на шумни тържества в туристическите обекти по Закона за туризма, в жилища или в близост до тях, с които се безпокоят гражданите.

 2. Викане, пеене, свирене, пускане на силна музика и всякакви други действия, нарушаващи тишината по улиците, площадите и жилищните сгради.

 В т. 2 на чл. 3 се заличава „нощната“ пред тишина, за да се отговори на новия смисъл на текста, а именно: ограничаване шума през посочените в чл. 3 часове през нощта и през деня.

Същевременно е от съществено значение за Община Априлци да има действаща и ефективна Наредба за обществения ред, която да регламентира обществените отношения за осигуряване спокойствието, поддържане на чистотата, опазването на собствеността от пожари, търговското обслужване на гражданите, осигуряване на безопасно движение и сигурност и закрила на децата, както и правата и задълженията на физическите, юридическите лица, предприятията, държавните и обществените организации във връзка с тези обществени отношения, както и относно налагането на санкции при неспазване на правилата.

**II. Цели, които се поставят с приемането на Наредбата, са:**

1. Яснота относно органа, приел наредбата, акта, с който тя е приета и датата на приемането й и изчистване структурата на нормативния акт.
2. Подобряване начина на живот на гражданите на Община Априлци и осигуряване на тяхното спокойствие, отдих и тишина, гарантиране на обществения ред, неговото регулиране и създаване на условия за превенция на нарушенията.
3. Същевременно, подзаконовият нормативен акт да бъде синхронизиран с нормативните актове от по-висока степен, както и нормативна уредба на специфични неуредени от специалните нормативни актове от по-висока степен хипотези и случаи, на които администрацията в община Априлци, както и полицията на територията на общината се натъква системно,

**III. Очаквани резултати от приемане на Наредбата**

 Очакваните резултати от приемането на Наредбата са създаването на по-благоприятни условия за опазване на обществения ред на територията на Община Априлци и нормативни гаранции за осигуряване спокойствието на гражданите на общината.

Очакван резултат е и да се сведе до знанието на всички субекти, спрямо които наредбата е приложима, на органа, приел акта, датата и решението, с което тя е приета, за да се осигурят принципите на публичност и прозрачност и гарантиране принципите на обоснованост, стабилност, откритост и съгласуваност.

Очакван резултат от приемането на наредбата е и създаване на действаща и активно приложима нормативна уредба на територията на общината относно ограничаване шума в местата за настаняване и заведенията, както и осигуряване на възможност за непрекъснато развитие и усъвършенстване на приетите правила на територията на общината с оглед отговаряне на изискванията на обществото.

**IV. Финансови средства, необходими за прилагането на Наредбата:**

 Проектът на предлаганата наредба няма да е свързано с изразходване на допълнителни финансови средства от общинския бюджет, както и с ангажирането на допълнителни човешки ресурси.

**V. Анализ за съответствие с правото на Европейския съюз:**

 Предлаганите промени в Наредбата за обществения ред на територията на община Априлци са в съответствие с нормативните актове от по-висока степен, както и с тези на европейското законодателство. Предлаганият проект на наредба е разработен в съответствие с европейското законодателство – Европейска харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на основните нормативни актове с тях. Европейската харта за местно самоуправление е документът, подчертаващ необходимостта от отчитането в правните актове на всички особености на местните структури с оглед задоволяване на потребностите на населението по места чрез ефективно местно самоуправление. Доколкото проектът за Наредба за обществения ред на територията на Община Априлци е подзаконов нормативен акт, който се издава на основание чл. 21, ал. 1, т. 13 и ал. 2 от ЗМСМА от Общински съвет като орган на местно самоуправление, то Европейската харта за местно самоуправление е приложима и съобразена при изготвянето на проекта за наредба.

 ИНЖ. ТИХОМИР КУКЕНСКИ

 Кмет на Община Априлци